ΓΡΑΠΤΗ ΕΡΩΤΗΣΗ E-3094/98

υποβολή: Angela Sierra González (GUE/NGL) , Pedro Marset Campos (GUE/NGL) και Laura González Álvarez (GUE/NGL) προς την Επιτροπή

(16 Οκτωβρίου 1998)

Θέμα: Πολιτικές για τον βιώσιμο τουρισμό στην ΕΕ

Σε πολλές ευρωπαϊκές περιφέρειες αναλαμβάνονται πρωτοβουλίες υπέρ ενός μοντέλου βιώσιμης τουριστικής ανάπτυξης. Μεταξύ των πρωτοβουλιών αυτών είναι η "βιώσιμη ανάπτυξη στα νησιά", τα "προγράμματα της τοπικής ατζέντας 21" για τη χωροθέτηση τουριστικών δραστηριοτήτων, η "Χάρτα για το Βιώσιμο Τουρισμό", που εγκρίθηκε από την Παγκόσμια Διάσκεψη του Lanzarote, προωθηθείσα από την UNESCO το 1995, κλπ.

Η Ευρωπαϊκή Ένωση, ως ένας από τους μεγαλύτερους παγκόσμιους πόλους προσέλκυσης αλλά και προέλευσης τουριστών, είναι ανάγκη να προχωρήσει μέσω της Ευρωπαϊκής Επιτροπής στη χάραξη μιας στρατηγικής για την αναβάθμιση των τουριστικών χώρων της Κοινότητας, ιδίως εκείνων του μαζικού τουρισμού.

Μεταξύ άλλων, θα πρέπει να υιοθετηθεί μία πολιτική με στόχους τη μέγιστη διατήρηση των φυσικών πόρων ενόψει της τουριστικής ανάπτυξης, την προσαρμογή των τουριστικών δραστηριοτήτων ώστε να είναι συμβατές με την προστασία των περιοχών που παρουσιάζουν ιδιαίτερο ενδιαφέρον από άποψη τοπίου και φύσης, τη χάραξη κατευθυντήριων γραμμών σχετικά με τα "όρια χωρητικότητας" των τουριστικών προορισμών κλπ.

Έχει εξετάσει η Επιτροπή τη δυνατότητα ανάληψης πρωτοβουλιών για μια πολιτική προώθησης του βιώσιμου τουρισμού στην Ευρωπαϊκή Ένωση, λαμβάνοντας υπόψη τη σπουδαιότητα του οικονομικού αυτού τομέα, τον αντίκτυπο που έχει στη χωροταξική διαχείριση, καθώς και την αυξανόμενη ανταγωνιστικότητα που υφίσταται σε αυτόν τον τομέα σε διεθνές επίπεδο;

Απάντηση του κ. Παπουτσή εξ ονόματος της Επιτροπής

(7 Δεκεμβρίου 1998)

Σύμφωνα με την υποχρέωση ένταξης του περιβάλλοντος στις πολιτικές της Κοινότητας, η Επιτροπή αναλύει τη στρατηγική που απαιτείται για την εφαρμογή της εν λόγω απαίτησης στον τομέα του τουρισμού.

Η Επιτροπή αναμένει, επίσης, την έγκριση από το Συμβούλιο ενός πρώτου πολυετούς προγράμματος υπέρ του ευρωπαϊκού τουρισμού(1), το οποίο έχει στόχο, μεταξύ άλλων, την προώθηση τόσο του βιώσιμου τουρισμού μέσω ολοκληρωμένου στρατηγικού σχεδιασμού όσο και διαφορετικών πολιτικών, προγραμμάτων και πρωτοβουλιών που συμβάλλουν στην ανάπτυξη των εν λόγω στόχων. Η ολοκληρωμένη διαχείριση της ποιότητας σε τουριστικούς προορισμούς ευνοεί μια γενική προσέγγιση προς όλους τους τομείς που επηρεάζουν την ανάπτυξη του τουρισμού, συμπεριλαμβανομένης της ορθής διαχείρισης των φυσικών πόρων.

Το 1997 η Επιτροπή διεξήγαγε τρεις μελέτες για την ολοκληρωμένη διαχείριση της ποιότητας σε παράκτιους, αγροτικούς, και αστικούς τουριστικούς προορισμούς. Οι εν λόγω μελέτες έχουν στόχο αφΌ ενός να αναγνωρίσουν και να αναλύσουν τη βέλτιστη πρακτική στην ολοκληρωμένη διαχείριση της ποιότητας μέσα στις χώρες του ευρωπαϊκού οικονομικού χώρου, και αφετέρου να συμβάλουν στην ανταλλαγή εμπειριών και τη μεταφορά γνώσεων μέσα στην Ευρώπη, χρησιμεύοντας, παράλληλα, ως οδηγός τόσο για το δημόσιο (κυρίως τις τοπικές αρχές) όσο και για τον ιδιωτικό τομέα (ιδιαίτερα τις τουριστικές εταιρείες). Τα αποτελέσματα θα εκδοθούν το πρώτο εξάμηνο του 1999.

Η Επιτροπή είναι ενήμερη για την ελάχιστη πληροφόρηση που υπάρχει όσον αφορά τον περιβαλλοντικό αντίκτυπο του τουρισμού σε κοινοτική κλίμακα. Η Επιτροπή ήδη μελετά, σε πρώτο στάδιο, δείκτες για την βιώσιμη ανάπτυξη του τομέα των μεταφορών και της ενέργειας και συμμετέχει ενεργά σε συζητήσεις του ΟΟΣΑ για τους περιβαλλοντικούς δείκτες στη γεωργία. Η Επιτροπή μελετά την πιθανότητα να ασχοληθεί, σε δεύτερο στάδιο, με την προετοιμασία δεικτών βιώσιμης ανάπτυξης για τον τουρισμό.

(1) COM(96)635 τελικό.